Fix-Xewkija miexi b’ritmu mgħaġġel x-xogħol ta’ kostruzzjoni fuq il-faċilità l-ġdida tal-kumpanija RS2 Software li mis-sena d-dieħla se tibda topera minn Għawdex. Il-kumpanija se tinvesti madwar miljun Ewro f’din il-faċilita’ li fuq medda ta’ tliet snin għandha toħloq ħamsin impjieg ġdid Bini li kien jilqa’ l-uffiċini tal-Korporazzjoni tax-Xogħol u t-Taħriġ fix-Xewkija twaqqa’ u dalwaqt jibda x-xogħol biex sal-aħħar ta’ Jannar li ġej tkun inbniet il-facilità tal-kumpanija RS2 Software f’Għawdex. Il-ħsieb tal-kumpanija hu li l-bini jkun lest minn kollox u l-operat minnu jibda fis-Sajf li ġej. L-RS2 Software qed tinvesti mal-miljun Ewro biex tibda preżenza f’Għawdex fejn ser ikollha uffiċini moderni, apparat u sistemi ta’ sigurtà tal-aqwa livell minn fejn taħdem fuq bażi ta’ 24 siegħa kuljum, sebat’ijiem fil-ġimgħa. Il-kumpanija RS2 Software ilha topera 25 sena u tipprovdi servizzi fl-immaniġġjar ta’ sistemi ta’ cards li jintuża għal ħlasijiet u servizzi finanzjarji fost l-oħrajn. Il-kumpanija toffri s-servizzi tagħha lil banek lokali u internazzjonali u lil firxa wiesgħa ta’ organizazzjonijiet finanzjarji. Fi żjara lix-xogħlijiet, iċ-Chairman tal-RS2 Software, Mario Schembri, qal li l-impenn tal-kumpanija hu li tkompli tkabbar l-operat u tifrex il-preżenza tagħha. L-RS2 Software timpjega mal-160 persuna, b’aktar minn 20 huma Għawdxin. Il-Ministru għal Għawdex, Anton Refalo, qal li l-proġett juri l-impenn tal-gvern biex f’Għawdex jiżdied ix-xogħol u tikber il-preżenza fil-qasam tat-teknoloġija tal-informazzjoni. Ix-xogħol fuq din il-faċilità ġdida jsegwi l-iffirmar ta’ ftehim f’Mejju li għadda bejn il-gvern u l-RS2 Software li għamilha possibbli li tintuża propjreta’ tal-gvern. L-investiment mistenni joħloq 50 impjieg ġdid f’Għawdex fi żmien tliet snin, li mistennija jitilgħu għal 100 sal-aħħar tas-sena 2020.